b'\n_START_ARTICLE_\nMonumentul Drumarilor\n_START_PARAGRAPH_\nMonumentul Drumarilor este un monument \xc3\xaenalt de aproape 7 metri, reprezent\xc3\xa2nd o m\xc3\xa2n\xc4\x83 \xc3\xaendreptat\xc4\x83 spre \xc3\xaen\xc4\x83l\xc8\x9bimile v\xc4\x83zduhului, construit \xc3\xaen anul 1969 pe Obcina Mare din Bucovina (jude\xc8\x9bul Suceava) - la o altitudine de peste 1.000 metri. Monumentul se afl\xc4\x83 pe partea st\xc3\xa2ng\xc4\x83 a drumului na\xc8\x9bional Sadova-R\xc4\x83d\xc4\x83u\xc8\x9bi, \xc3\xaen pasul Cium\xc3\xa2rna, \xc3\xaentre localit\xc4\x83\xc8\x9bile Cium\xc3\xa2rna \xc8\x99i Sucevi\xc8\x9ba.\n_START_SECTION_\nConstruc\xc8\x9bia monumentului\n_START_PARAGRAPH_\nMonumentul a fost construit \xc3\xaen anul 1969 \xc3\xaen jude\xc8\x9bul Suceava de c\xc4\x83tre colectivul \xc8\x99antierului Suceava al \xc3\x8entreprinderii de construc\xc8\x9bii pentru transporturi (ICT) din Ia\xc8\x99i. _NEWLINE_\xc3\x8en anul 1949 s-a \xc3\xaenceput de c\xc4\x83tre Sovromconstruct construc\xc8\x9bia Drumului Na\xc8\x9bional 17 A pe tronsonul Sadova - Sucevi\xc8\x9ba - R\xc4\x83d\xc4\x83u\xc8\x9bi, care traverseaz\xc4\x83 Obcina Feredeului \xc8\x99i Obcina Mare, drum \xc3\xaen lungime de peste 51 kilometri. \xc3\x8en anul 1954, dup\xc4\x83 desfiin\xc8\x9barea Sovromurilor, execu\xc8\x9bia lucr\xc4\x83rii a fost continuat\xc4\x83 de c\xc4\x83tre \xc3\x8entreprinderea de Construc\xc8\x9bii de Drumuri Bucure\xc8\x99ti, din care s-a desprins \xc3\xaen anul 1956 \xc3\x8entreprinderea de Construc\xc8\x9bii pentru Transporturi (ICT) din Ia\xc8\x99i. _NEWLINE_Pe aceast\xc4\x83 por\xc8\x9biune de drum na\xc8\x9bional s-au construit 19 poduri (\xc3\xaen lungime total\xc4\x83 de 630 m) \xc8\x99i 180 de pode\xc8\x9be din beton armat. Lucr\xc4\x83rile au fost finalizate \xc3\xaen anul 1969 de c\xc4\x83tre colectivul \xc8\x98antierului Suceava al \xc3\x8entreprinderii de Construc\xc8\x9bii pentru Transporturi (ICT) din Ia\xc8\x99i. La execu\xc8\x9bia acestui drum au participat peste 1.600 de muncitori "drumari", care au lucrat \xc3\xaen condi\xc8\x9bii grele de clim\xc4\x83 \xc8\x99i relief, construind un drum modern ._NEWLINE_Pentru a aminti trec\xc4\x83torilor de acest\xc4\x83 victorie a omului asupra naturii \xc8\x99i ca un omagiu adus realizatorilor DN Sadova-R\xc4\x83d\xc4\x83u\xc8\x9bi (proiectan\xc8\x9bi, executan\xc8\x9bi \xc8\x99i beneficiari), conducerea \xc3\x8entreprinderii de construc\xc8\x9bii pentru transporturi (ICT) din Ia\xc8\x99i l-a \xc3\xaens\xc4\x83rcinat pe dr. ing.  Radu Andrei, pe atunci inginer stagiar la ICT Ia\xc8\x99i - \xc8\x98antierul Suceava, s\xc4\x83 proiecteze \xc8\x99i s\xc4\x83 execute un monument al drumarilor .\n_START_SECTION_\nPrimul monument al drumurilor\n_START_PARAGRAPH_\nDup\xc4\x83 dou\xc4\x83 luni de munc\xc4\x83 intens\xc4\x83, constructorii au \xc3\xaen\xc4\x83l\xc8\x9bat pe Obcina Mare (la o altitudine de peste 1.000 metri), primul monument simbol al drumurilor din \xc3\xaentreaga \xc8\x9bar\xc4\x83, monument care domin\xc4\x83 ast\xc4\x83zi peisajul natural plin de farmec al Bucovinei. _NEWLINE_Monumentul este construit din fier \xc8\x99i beton armat, materiale de baz\xc4\x83 folosite \xc3\xaen construc\xc8\x9bii. _NEWLINE_Monumentul Drumarilor este \xc3\xaenalt de aproape 7 metri, reprezent\xc3\xa2nd o m\xc3\xa2n\xc4\x83 - simbol al muncii, dar \xc8\x99i al for\xc8\x9bei - \xc3\xaendreptat\xc4\x83 spre \xc3\xaen\xc4\x83l\xc8\x9bimile v\xc4\x83zduhului. \xc3\x8en jurul m\xc3\xa2inii \xc8\x99erpuie\xc8\x99te, figurat un drum, av\xc3\xa2nd la cap\xc4\x83t un pod. Originalul monument este \xc3\xaempodobit cu basoreliefuri sugestive, care cuprind vechea stem\xc4\x83 a Moldovei (cu capul de bour) \xc8\x99i scene din lucr\xc4\x83rile rutiere specifice - montarea grinzilor la poduri, trasarea elementelor geometrice pe teren, lucr\xc4\x83ri de terasamente executate mecanizat. _NEWLINE_\xc3\x8en mijlocul m\xc3\xa2inii este amplasat\xc4\x83 o plac\xc4\x83 de marmur\xc4\x83 cu urm\xc4\x83toarea inscrip\xc8\x9bie gravat\xc4\x83: Construc\xc8\x9bia Drumului Na\xc8\x9bional Sadova - R\xc4\x83d\xc4\x83u\xc8\x9bi s-a terminat \xc3\xaen anul 1968 de c\xc4\x83tre \xc8\x98antierul de Drumuri Suceava din \xc3\x8entreprinderea Construc\xc8\x9bii-Transporturi Ia\xc8\x99i. Beneficiar Direc\xc8\x9bia Regional\xc4\x83 Drumuri \xc8\x99i Poduri Ia\xc8\x99i. _NEWLINE_\xc3\x8en anul 2006, din proprie ini\xc8\x9biativ\xc4\x83, S.C.C.F. Ia\xc8\x99i - Grup COLAS S.A. (noua denumire a ICT Ia\xc8\x99i) a realizat lucr\xc4\x83rile de reabilitare a Monumentului Drumarilor de pe Obcina Mare. Cu acest prilej, monumentul a fost vopsit, ar\xc4\x83t\xc3\xa2nd ast\xc4\x83zi ca un amalgam de culori.'